
MBI MIRATIMIN E DISA AMENDIMEVE PËR PROPOZIMIN E TË GJITHË OST-ve MBI “UDHËZUESIN PËR KËRKESAT ORGANIZATIVE, ROLET DHE PËRGJEGJËSITË NË LIDHJE ME SHKËMBIMIN E TË DHËNAVE” (KORP)

Në mbështetje të neneve 7, 16, 56 dhe 63, të ligjit nr. 43/2015, “Për sektorin e energjisë elektrike”, i ndryshuar, nenit 40, pika 6, të Rregullores së Komisionit të Bashkimit Evropian BE 2017/1485, “Mbi Operimin e Sistemit të Transmetimit të Energjisë Elektrike (SO GL)”, nenit 26 të “Rregullores për organizimin, funksionimin dhe procedurat e ERE-s”, miratuar me vendimin të Bordit të ERE-s, nr. 96, datë 17.6.2016, Bordi i ERE-s, në mbledhjen e tij të datës 11.12.2018, mbasi shqyrtoi relacionin e përgatitur nga drejtoritë teknike, për miratimin e disa amendimeve për propozimin e të gjitha OST-ve mbi “Udhëzuesin për kërkesat organizative, rolet dhe përgjegjësitë në lidhje me shkëmbimin e të dhënave” (KORP),
konstatoi se:
- Bordi i ERE-s, me vendimin nr. 159, datë 9.7.2018, ka miratuar “Udhëzuesin për kërkesat organizative, rolet dhe përgjegjësitë në lidhje me shkëmbimin e të dhënave” (KORP).
- Operatori i Sistemit të Transmetimit të Energjisë Elektrike (OST sh.a.), me shkresën e protokolluar në ERE me nr. 674 prot., datë 22.10.2018, ka përcjellë për miratim, amendimet për propozimin e të gjitha OST-ve mbi këtë udhëzues.
- Bordi i ERE-s, me vendimin nr. 233, datë 2.11.2018, filloi procedurën për miratimin e amendimeve për propozimin e të gjitha OST-ve mbi “Udhëzuesin për kërkesat organizative, rolet dhe përgjegjësitë në lidhje me shkëmbimin e të dhënave” (KORP).
- ERE, me shkresën nr. 55/67 prot., datë 2.11.2018, ka publikuar në median e shkruar njoftimin për fillimin e kësaj procedure dhe me shkresën nr. 674/1 prot., datë 6.11.2018, ka dërguar këtë vendim pranë palëve të interesit.
- Këto amendime janë propozuar nga Autoritetet Rregullatore të vendeve anëtare të BE-së sipas marrëveshjes së arritur në Forumin e Rregullatorëve të Energjisë, më 23 korrik 2018. Në përputhje me këtë marrëveshje, amendimet i janë përcjellë dhe njëherë ENTSO-E për konsultim dhe aprovim nga anëtarët e saj.
- Nga ENTSO-E, në cilësinë e hartuesit të KORP, në datën 9 tetor 2018, u krye votimi në lidhje me këto amendime, i cili rezultoi në favor të miratimit të tyre.
- Amendimet mbi “Udhëzuesin për kërkesat organizative, rolet dhe përgjegjësitë në lidhje me shkëmbimin e të dhënave” (KORP), janë bashkëlidhur këtij vendimi dhe konsistojnë kryesisht në një sistemim sintaksor dhe leksik më të mirë të strukturës së këtij udhëzuesi, me qëllim kuptimin më të mirë nga ana e palëve.
Për gjithë sa më sipër, Bordi i ERE-s
 
VENDOSI:

1. Të miratojë amendimet për propozimin e të gjitha OST-ve pjesëtare të ENTSO-E, mbi “Udhëzuesin për kërkesat organizative, rolet dhe përgjegjësitë në lidhje me shkëmbimin e të dhënave” (KORP). (Bashkëlidhur udhëzuesi i amenduar.)
2. Versioni në gjuhën e origjinës (anglisht) ka përparësi në rast mosdakordësie në interpretim nga palët të versionit shqip.
3. Drejtoria Juridike dhe e Mbrojtjes së Konsumatorit të njoftojë të interesuarit për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare.  
Ky vendim mund të ankimohet në Gjykatën Administrative Tiranë, brenda 30 ditëve kalendarike nga  botimi në Fletoren Zyrtare.  

